|  |
| --- |
| PRITARTA |
| Klaipėdos miesto savivaldybės |
| tarybos 2015 m. gruodžio 22 d. |
| sprendimu Nr. T2-371 |

### KLAIPĖDOS MIESTO SAVIVALDYBĖS TARYBOS KONTROLĖS KOMITETO

### 2015 METŲ VEIKLOS ATASKAITA

Kontrolės komitetas savo veikloje vadovaujasi teisės aktais ir Klaipėdos miesto savivaldybės tarybos reglamentu, dirba pagal Klaipėdos miesto savivaldybės tarybos 2015 m. liepos 30 d. sprendimu Nr. T2-181 patvirtintą Kontrolės komiteto 2015 metų II pusmečio veiklos programą.

Kontrolės komiteto veiklos tikslai – savivaldybės tarybos sprendimų vykdymo kokybė, efektyvus ir teisėtas savivaldybės biudžeto ir turto naudojimas, kontrolės rezultatų įgyvendinimo efektyvumas. Visose srityse kontrolė padeda sėkmingai funkcionuoti, išvengti klaidų, jų nebekartoti ateityje. Be tinkamos kontrolės sistemos sunku kryptingai siekti užsibrėžto tikslo ir jį sėkmingai įgyvendinti. Kontrolė turi apimti veiklos sritis visais lygiais, visą struktūrą ir funkcijas.

Į Kontrolės komitetą įeina vienodas visų savivaldybės tarybos narių frakcijų ir savivaldybės tarybos narių grupės deleguotų atstovų skaičius. Klaipėdos miesto savivaldybės taryba 2015 m. gegužės 7 d. sprendimu Nr. T2-82 „Dėl Klaipėdos miesto savivaldybės tarybos Kontrolės komiteto sudarymo“ nusprendė sudaryti Klaipėdos miesto savivaldybės tarybos Kontrolės komitetą iš 6 (šešių) narių: Alina Velykienė, Jolanta Skrabulienė, Lilija Petraitienė, Aldona Staponkienė, Nina Puteikienė, Arūnas Barbšys. Klaipėdos miesto savivaldybės tarybos 2015 m. gegužės 7 d. sprendimu Nr. T2-83 d. „Dėl Klaipėdos miesto savivaldybės tarybos Kontrolės komiteto pirmininko ir jo pavaduotojo skyrimo“ Arūnas Barbšys paskirtas Kontrolės komiteto pirmininku, Alina Velykienė – Kontrolės komiteto pirmininko pavaduotoja. Klaipėdos miesto savivaldybės taryba 2015 m. gegužės 28 d. sprendimu Nr. T2-96 „Dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-82 „Dėl Klaipėdos miesto savivaldybės tarybos Kontrolės komiteto sudarymo“ pakeitimo“ nusprendė sudaryti Klaipėdos miesto savivaldybės tarybos Kontrolės komitetą iš 6 (šešių) narių: Vaida Žvikienė, Jolanta Skrabulienė, Lilija Petraitienė, Aldona Staponkienė, Nina Puteikienė, Arūnas Barbšys. Klaipėdos miesto savivaldybės taryba 2015 m. gegužės 28 d. sprendimu Nr. T2-97 „Dėl Klaipėdos miesto savivaldybės tarybos 2015 m. gegužės 7 d. sprendimo Nr. T2-83 „Dėl Klaipėdos miesto savivaldybės tarybos Kontrolės komiteto pirmininko ir jo pavaduotojo skyrimo“ pakeitimo“ nusprendė skirti Klaipėdos miesto savivaldybės tarybos Kontrolės komiteto pirmininko pavaduotoja Vaidą Žvikienę.

Kontrolės komiteto darbas yra kolegialus, posėdžiuose dalyvavo ir svarstomais klausimais nuomonę išreiškė ne tik komiteto nariai, bet ir Savivaldybės kontrolės ir audito tarnybos, Centralizuoto vidaus audito skyriaus specialistai, Savivaldybės administracijoje, savivaldybės administravimo subjektuose ir savivaldybės kontroliuojamose įmonėse atliktų auditų darbuotojai.

Komitetas 2015 metais posėdžiavo 8 kartus ir apsvarstė 23 klausimus. Pirmasis 2015 metų Kontrolės komiteto posėdis įvyko gegužės 19 d., paskutinis – gruodžio 8 d.

Kontrolės komitetas posėdžiuose svarstė šiuos ir kitus klausimus:

* Teisėtumo (atitikties) audito ataskaitą „Dėl Klaipėdos miesto nekilnojamojo turto mokesčio surinkimo teisėtumo įvertinimo“. Komitetas nutarė įpareigoti Savivaldybės administraciją atlikti tarnybinį patikrinimą, siekiant nustatyti atsakingų darbuotojų dėl galimai priimtų klaidingų savivaldybės tarybos sprendimų atleidžiant juridinius ar fizinius asmenis nuo nekilnojamojo turto mokesčio lengvatos;
* Pritarimą Klaipėdos miesto savivaldybės kontrolės ir audito tarnybos 2015 metų veiklos ataskaitai. Komitetas teikė savivaldybės tarybai teigiamą išvadą dėl 2014 metų savivaldybės kontrolieriaus ir Savivaldybės kontrolės ir audito tarnybos veiklos ir siūlė pritarti Savivaldybės kontrolės ir audito tarnybos 2014 metų veiklos ataskaitai ir teikti ją tvirtinti savivaldybės tarybos posėdyje Savivaldybės tarybos reglamento nustatyta tvarka. Komitetas nutarė kreiptis į Klaipėdos miesto savivaldybės tarybą dėl protokolinio pavedimo dėl etatų didinimo Kontrolės ir audito tarnyboje: pavesti Klaipėdos miesto savivaldybės administracijai išanalizuoti galimybę nuo liepos 1 d. didinti Kontrolės ir audito tarnyboje etatų skaičių viena specialisto pareigybe (dėl didelio Tarnybos darbo krūvio), skiriant lėšas iš viršplaninių biudžeto pajamų, ir pateikti tarybai sprendimo projektą dėl papildomo etato įvedimo. Nesant galimybei skirti lėšų iš viršplaninių biudžeto pajamų, numatyti finansavimą papildomiems etatams rengiant 2016 metų biudžetą;
* Klaipėdos miesto savivaldybės tarybos kontrolės komiteto 2015 metų II pusmečio veiklos programą, kuri patvirtinta Klaipėdos miesto savivaldybės tarybos 2015 m. liepos 30 d. sprendimu Nr. T2-181 „Dėl Klaipėdos miesto savivaldybės tarybos Kontrolės komiteto 2015 metų II pusmečio veiklos programos patvirtinimo“;
* Finansinio audito išvadą ir Klaipėdos miesto savivaldybės įmonių „Sportininkų vaistinė“ ir „Debreceno vaistinė“ 2014 metų metinės finansinės atskaitomybės audito ataskaitas. Komitetas nutarė prašyti pavesti atsakingoms institucijoms pagal kompetencijas parengti „Sportininkų vaistinės“ rinkodaros ir reklamos planą ir teikti nagrinėti pagal kompetenciją SĮ „Debreceno vaistinė“ klausimus (dėl vandens įvado, šilumos trasos, koncesininko UAB „Naujakiemio vaistinė“ skolos) bei pateikti Kontrolės komitetui galimus sprendimo būdus;
* Dėl Klaipėdos miesto savivaldybės turto suteikimo naudotis maitinimo organizatoriui, parinktam viešųjų pirkimų būdu, teisėtumo įvertinimo;
* Savivaldybės kontrolės ir audito tarnybos 2015 m. I, II ir III ketvirčių veiklos planų vykdymą;
* Klaipėdos miesto savivaldybės turto suteikimo naudotis maitinimo organizatoriui, parinktam viešųjų pirkimų būdu, teisėtumo įvertinimą. Pagal Kontrolės ir audito tarnybos įvertinimo pastabas priimtas savivaldybės tarybos 2015 m. spalio 29 d. sprendimas Nr. T2-270 „Dėl Klaipėdos miesto savivaldybės tarybos 2011 m. gruodžio 22 d. sprendimo Nr. T2-401 „Dėl Klaipėdos miesto savivaldybės materialiojo turto nuomos tvarkos aprašo patvirtinimo“ pakeitimo“;
* Dėl Klaipėdos miesto savivaldybės 2014 metų biudžeto vykdymo ataskaitų rinkinio ir konsoliduotųjų finansinių ataskaitų rinkinio patvirtinimo;
* Išvadas ir ataskaitas dėl Klaipėdos miesto savivaldybės 2014 metų konsoliduotųjų ataskaitų rinkinio, savivaldybės lėšų ir turto valdymo, naudojimo, disponavimo;
* Dėl didžiausio leistino valstybės tarnautojų ir darbuotojų, dirbančių pagal darbo sutartis, pareigybių skaičiaus Klaipėdos miesto savivaldybės kontrolės ir audito tarnyboje nustatymo. Taryba nustatė didžiausią leistiną valstybės tarnautojų ir darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto, pareigybių skaičių Klaipėdos miesto savivaldybės kontrolės ir audito tarnyboje – 8, vienu etatu daugiau nei iki dabar.
* Informaciją apie Savivaldybės kontrolės ir audito tarnybos ateinančių metų veiklos planui vykdyti reikalingus asignavimus;
* Informaciją apie Klaipėdos miesto savivaldybės kontrolės ir audito tarnybos 2016 metų veiklos planą;
* Informaciją apie savivaldybės biudžeto 9 mėnesių vykdymą;
* Centralizuoto vidaus audito skyriaus informaciją apie energetinių išteklių savivaldybės biudžetinėse įstaigose naudojimo efektyvumo vertinimą. Komitetas nutarė kreiptis į Savivaldybės administraciją dėl papildomos informacijos pateikimo apie biudžetinių įstaigų, kuriose suvartotos šilumos energijos kiekis 2014 m vasaros sezono metu (lyginant su 2013 m. tuo pačiu laikotarpiu) buvo padidėjęs, nurodant suvartotos šilumos energijos kiekio padidėjimo priežastis bei siūlo Savivaldybės administracijai parengti motyvacinį priemonių planą, skirtą energetinių išteklių racionaliam naudojimui ir taupymui biudžetinėse įstaigose;
* Centralizuoto vidaus audito skyriaus informaciją apie BĮ Klaipėdos miesto visuomenės sveikatos biuro veiklos ir lėšų panaudojimo vertinimą.

Kontrolės komitetas 2015 m. gruodžio 8 d. apsvarstė komiteto 2015 metų veiklos ataskaitos projektą ir jam pritarė.

Priede pateikta Kontrolės komiteto narių dalyvavimo 2015 metų posėdžiuose suvestinė.

Detaliai su savivaldybės kontrolieriaus (Savivaldybės kontrolės ir audito tarnybos) atliktų auditų ataskaitomis bei teikiamomis išvadomis galima susipažinti Klaipėdos miesto savivaldybės interneto svetainėje www.klaipeda.lt – „Savivaldybė“ – „Kontrolės ir audito tarnyba“ – „Veikla“ – „Veiklos sritys“.

Prie ataskaitos pridedama Kontrolės komiteto narių dalyvavimo 2015 metų posėdžiuose suvestinė (priedas, 1 lapas).

Kontrolės komiteto pirmininkas Arūnas Barbšys